Source: https://curia.europa.eu/jcms/jcms/Jo2_7033/mt/?cmYear=2018&cmMonth=0
Timestamp: 2018-08-21 09:38:06+00:00
Document Index: 287701

Matched Legal Cases: ['Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ', 'Qorti ']

Il-ġurisprudenza
Il-Qorti Ġenerali hija komposta minn tal-inqas minn Imħallef wieħed għal kull Stat Membru (46 imħallef fil-kariga mill-4 ta 'Ottubru 2017). L Imħallfin jintagħżlu bi ftehim bejn il gvernijiet tal Istati Membri wara konsultazzjoni ma kumitat inkarigat li jagħti parir fuq il kapaċità tal kandidati li jaqdu d dmirijiet marbutin mal-inkarigu ta' Mħallef. Huma jinħatru għal perijodu ta' sitt snin li jista' jiġġedded. Huma jagħżlu minn fosthom il-President tagħhom, għal perijodu ta' tliet snin. Huma jaħtru Reġistratur għal perijodu ta' sitt snin.
L-Imħallfin iwettqu l-funzjonijiet bl-iktar mod imparzjali u indipendenti. Kuntrarjament għall-Qorti tal-Ġustizzja, Il-Qorti Ġenerali ma għandhiex Avukati Ġenerali permanenti. Madankollu, dan l-inkarigu jista', b'mod eċċezzjonali, jiġi fdat lil Imħallef.
Il-kawżi li tkun adita bihom il-Qorti Ġenerali jiġu deċiżi mill-Awli komposti minn tliet jew ħames Imħallfin, u f'ċerti każijiet, f'kulleġġ kompost minn Imħallef uniku. Hija tista' wkoll tiltaqa' bħala Awla Manja (ħmistax-il Imħallef) meta dan ikun iġġustifikat mill-kumplessità legali jew l-importanza tal-kawża. Il-presidenti tal-Awli komposti minn ħames Imħallfin jiġu eletti minn fost l-Imħallfin għal perijodu ta' tliet snin. Il-Qorti Ġenerali għandha r-Reġistratur tagħha, iżda hija tirrikorri għas-servizzi amministrattivi u lingwistiċi tal-Istituzzjoni għall-bżonnijiet l-oħra tagħha.
Il-Qorti Ġenerali tista' tiddeċiedi dwar:
rikorsi mressqa mill-persuni fiżiċi jew ġuridiċi intiżi għall-annullament ta' atti tal-istituzzjonijiet u tal-korpi tal-Unjoni Ewropea li huma indirizzati lilhom jew li jikkonċernawhom direttament u individwalment (pereżempju rikorsi magħmula minn impriża kontra deċiżjoni tal-Kummissjoni li timponilha multa), kif ukoll kontra att regolatorju li jirrigwardaha direttament u li ma jinvolvix miżuri ta' implimentazzjoni jew ukoll kontra nuqqas ta' dawn l-istituzzjonijiet, korpi u organi li jieħdu deċiżjoni;
rikorsi ppreżentati mill-Istati Membri kontra l-Kummissjoni;
rikorsi ppreżentati mill-Istati Membri kontra l-Kunsill dwar l-atti adottati fil-qasam tal-għajnuna mill-Istat, il-miżuri ta' protezzjoni tal-kummerċ ("dumping") u l-atti li bihom il-Kunsill jeżerċita kompetenzi ta' implementazzjoni;
rikorsi għal kumpens għad-danni kkawżati mill-istituzzjonijiet jew mill-korpi jew organi tal-Unjoni Ewropea jew mill-aġenti tagħhom;
rikorsi bbażati fuq kuntratti konklużi mill-Unjoni Ewropea, li jipprovdu espressament għall-ġurisdizzjoni tal-Qorti Ġenerali;
rikorsi fil-qasam tal-proprjetà intellettwali kontra l-Uffiċċju tal-Proprjetà Intellettwali tal-Unjoni Ewropea (EUIPO) u kontra l-Uffiċċju Komunitarju tal-Varjetajiet tal-Pjanti (CPVO);
kawżi bejn l-istituzzjonijiet tal-Unjoni Ewropea u l-persunal tagħhom dwar ir-relazzjonijiet ta' xogħol kif ukoll l-iskema ta’ sigurtà soċjali.
Jista' jitressaq appell, fuq punti ta' dritt biss, minn deċiżjonijiet tal-Qorti Ġenerali lill-Qorti tal-Ġustizzja f'terminu ta' xahrejn.
Fil-31 ta’ Diċembru 2016, il-kawżi pendenti kienu mqassma kif ġej: 51 % rikorsi diretti; 30 % kawżi ta’ proprjetà intellettwali; 11 % kawżi ta’ servizz pubbliku; u 8 % appelli u proċeduri partikolari.
Il-Qorti Ġenerali għandha r-Regoli tal-Proċedura tagħha. Bħala prinċipju, il-proċedura tinkludi fażi bil-miktub u fażi orali.
Il-proċedura tinfetaħ b'rikors bil-miktub magħmul minn avukat jew minn aġent u indirizzat lir-Reġistratur. Il-punti essenzjali tar-rikors jiġu ppubblikati f'Avviżi fil-lingwi uffiċjali kollha fil-Ġurnal Uffiċjali tal-Unjoni Ewropea. Ir-Reġistratur jinnotifika r-rikors lill-konvenut li għandu terminu ta' xahrejn sabiex jippreżenta s-sottomissjonijiet tad-difiża. Fir-rikorsi diretti, ir-rikorrent jista', bħala prinċipju, jippreżenta replika, f'terminu stabbilit, li l-konvenut jista' jwieġeb għaliha permezz ta' kontroreplika.
Kull persuna li turi li għandha interess fis-soluzzjoni ta' kontroversja quddiem il-Qorti Ġenerali kif ukoll l-Istati Membri u l-istituzzjonijiet tal-Unjoni Ewropea jistgħu jintervjenu fil-proċedura. L-intervenjent jippreżenta sottomissjonijiet intiżi sabiex isostnu jew sabiex jiċħdu t-talbiet ta' xi waħda mill-partijiet, u l-partijiet jistgħu mbagħad iwieġbuhom.
Matul il-fażi orali eventwali tal-proċedura tinżamm seduta pubblika. Matul din is-seduta, l-Imħallfin jistgħu jagħmlu mistoqsijiet lir-rappreżentanti tal-partijiet. L-Imħallef Relatur jagħmel sunt, fir-rapport għas-seduta sommarja, tal-fatti allegati, l-argumentazzjoni ta' kull parti u, jekk ikun il-każ, tal-intervenjenti. Dan id-dokument jitqiegħed għad-dispożizzjoni tal-pubbliku fil-lingwa tal-kawża.
L-Imħallfin imbagħad jiddeliberaw fuq il-bażi tal-abbozz tas-sentenza ppreparat mill-Imħallef Relatur u s-sentenza tinqara f'seduta pubblika.
Il-proċedura quddiem il-Qorti Ġenerali hija mingħajr ħlas. Min-naħa l-oħra, il-Qorti Ġenerali ma hijiex responsabbli għall-ispejjeż tal-avukat li l-partijiet irid ikollhom sabiex jirrappreżentahom u li għandu jkun awtorizzat li jidher quddiem qorti ta' Stat Membru. Madankollu, kull parti li ma tkunx kapaċi tħallas l-ispejjeż tal-proċedura tista' titlob il-benefiċċju tal-għajnuna legali.
Il-miżuri provviżorji
Rikors magħmul lill-Qorti Ġenerali ma għandux l-effett li jissospendi l-eżekuzzjoni tal-att ikkontestat. Il-Qorti Ġenerali tista' madankollu tordna s-sospensjoni tal-eżekuzzjoni ta' dan l-att jew tistabbilixxi miżuri provviżorji oħra. Il-President tal-Qorti Ġenerali jew, jekk ikun il-każ, il-viċi-President, jiddeċiedi fuq talba bħal din permezz ta' digriet motivat.
Miżuri provviżorji jingħataw biss meta jiġu sodisfatti tliet kundizzjonijiet:
ir-rikors ma għandux jidher, mal-ewwel daqqa t'għajn, li huwa infondat fil-mertu;
ir-rikorrent għandu juri l-urġenza tal-miżuri u li mingħajrhom huwa jsostni dannu gravi u irreparabbli;
il-miżuri provviżorji għandhom jieħdu inkunsiderazzjoni l-ibbilanċjar tal-interessi tal-partijiet u tal-interess ġenerali.
Id-digriet huwa ta' natura provviżorja u ma jippreġudikax id-deċiżjoni tal-Qorti Ġenerali fil-kawża prinċipali. Barra minn dan, jista' jsir appell minnu quddiem il-viċi-President tal-Qorti tal-Ġustizzja.
Din il-proċedura tippermetti lill-Qorti Ġenerali tiddeċiedi malajr fuq il-mertu tal-kwistjoni f'kawżi li jitqiesu li huma ta' urġenza partikolari. Il-proċedura mħaffa tista' tintalab mir-rikorrent jew mill-konvenut. Hija tista' wkoll tiġi deċiża ex officio mill-Qorti Ġenerali.
Din it-taqsima għadha qegħda tiġi ppreparata.
Ambjent u konsumaturi
L-Unjoni tipprojbixxi l-kummerċjalizzazzjoni ta’ prodotti li joriġinaw mill-foki, għajr dawk li joriġinaw mill-kaċċa tradizzjonalment ipprattikata mill-Inuit għal finijiet ta’ għajxien. Fl-2013, il-Qorti Ġenerali kkonfermat il-validità ta’ din il-projbizzjoni. Fil-fatt, hija qieset li, fid-dawl tar-regoli diverġenti adottati mill-Istati Membri fil-qasam tal-kummerċ tal-prodotti li joriġinaw mill-foki, l-Unjoni kellha d-dritt li tarmonizza r-regoli tal-kummerċjalizzazzjoni ta’ dawn il-prodotti sabiex jiġi evitat disturb tas-suq filwaqt li tittieħed inkunsiderazzjoni l-kwistjoni tal-benesseri tal-annimali.
Inuit Tapiriit Kanatami vs Il-Kummissjoni, T-526/10, 25 ta’ April 2013
Fit-territorju tal-Unjoni, l-organiżmi mmodifikati ġenetikament (OMĠ) jistgħu biss jiġu kkummerċjalizzati jekk tkun ingħatat awtorizzazzjoni. Fl-2010, il-Kummissjoni awtorizzat il-kummerċjalizzazzjoni tal-patata mmodifikata ġenetikament Amflora, wara li kienet irċeviet opinjoni xjentifika li kienet tindika li l-patata Amflora la kienet tippreżenta riskju għas-saħħa tal-bniedem u lanqas għall-ambjent. Il-Qorti Ġenerali annullat, minħabba difett proċedurali, l-awtorizzazzjoni maħruġa mill-Kummissjoni, peress li din tal-aħħar effettivament naqset milli tissottometti l-abbozz ta’ awtorizzazzjoni lill-kumitati kompetenti.
L-Ungerija vs Il-Kummissjoni, T-240/10, 13 ta’ Diċembru 2013
Skont id-dritt tal-Unjoni, l-avvenimenti li Stat Membru jqis li huma ta’ importanza kbira għas-soċjetà għandhom ikunu jistgħu jiġu trażmessi mhux biss fuq it-televiżjoni bi ħlas, iżda wkoll fuq it-televiżjoni b’aċċess liberu. Fl-2011, il-Qorti Ġenerali kkonfermat li Stat Membru jista’ jipprovdi t-trażmissjoni b’aċċess liberu tal-partiti kollha tal-futbol tat-tazza tad-dinja u tal-EURO. Il-Qorti Ġenerali ġġustifikat din id-deċiżjoni bid-dritt għall-informazzjoni tal-pubbliku u n-neċessità li jiġi żgurat aċċess vast lill-pubbliku tat-trażmissjonijiet televiżivi ta’ dawn l-avvenimenti.
FIFA vs Il-Kummissjoni, T-385/07, 17 ta’ Frar 2011
Dritt tal-istituzzjonijiet tal-UE
Fl-2007, l-Uffiċċju Ewropew għas-Selezzjoni tal-Persunal (EPSO) ippubblika sejħa għal espressjoni ta’ interess bil-għan li jiġu rreklutati membri tal-persunal bil-kuntratt mill-istituzzjonijiet Ewropej. Dawn l-avviżi tfasslu bil-Ġermaniż, bl-Ingliż u bil-Franċiż biss. Il-Qorti Ġenerali annullat is-sejħa għal espressjoni ta’ interess abbażi ta’ diskriminazzjoni lingwistika, peress li l-pubblikazzjoni tagħha bi tliet lingwi kienet tipprekludi ċerti kandidati potenzjali milli jsiru jafu bis-sejħa għal espressjoni ta’ interess u kienet tiffavorixxi l-kandidati ġermanofoni, anglofoni u frankofoni.
L-Italja vs Il-Kummissjoni, T-205/07, 3 ta’ Frar 2011
Trade marks – Proprjetà intellettwali u industrijali
Fl-2012, il-Qorti Ġenerali ddeċidiet li s-sinjal VIAGUARA ma setax jiġi rreġistrat bħala trade mark Komunitarja għal xarbiet minħabba t-trade mark VIAGRA rreġistrata għal mediċini. Filwaqt li rrikonoxxiet li x-xarbiet u l-mediċini huma prodotti differenti, il-Qorti Ġenerali qieset li s-sinjal VIAGUARA seta’ jikseb vantaġġ indebitu mir-reputazzjoni tat-trade mark VIAGRA: fil-fatt, il-konsumatur jista’ jitħajjar jixtri x-xarbiet peress li jaħseb li dawn għandhom kwalitajiet simili għal dawk tal-mediċini (b’mod partikolari żieda tal-libido)
Viaguara vs UASI, T-332/10, 25 ta’ Jannar 2012
Il-kumpannija Apple Corps, imwaqqfa mill-grupp tal-mużika rokk famuż “The Beatles”, opponiet ir-reġistrazzjoni tal-kelma “BEATLE” għal apparat elettriku bir-roti intiż għall-persuni b’mobbiltà limitata. Il-Qorti Ġenerali laqgħet it-talba ta’ din il-kumpannija, billi qieset li l-kelma “BEATLE” setgħet tikseb vantaġġ indebitu mir-reputazzjoni u mill-attrazzjoni konsistenti tat-trade marks (THE) BEATLES miżmuma minn Apple Corps. Fil-fatt, il-persuni b’mobbiltà limitata jistgħu jkunu attirati mill-immaġni ferm pożittiva ta’ libertà, ta’ żgħożija u ta’ mobbiltà assoċjata mat-trade marks ta’ Apple Corps.
You Q vs UASI, T-369/10, 29 ta’ Marzu 2012
Fl-2010, Monako xtaq jipproteġi t-trade mark internazzjonali “MONACO” fl-UE, iżda dan ġie rrifjutat, fost l-oħrajn, għal servizzi ta’ divertiment, ta’ sport u ta’ akkomodazzjoni. Il-Qorti Ġenerali kkonfermat din id-deċiżjoni: il-kelma MONACO, minħabba b’mod partikolari, ir-reputazzjoni tal-familja rjali tiegħu, l-organizzazzjoni ta’ grand prix tal-Formula 1 u ta’ festival taċ-ċirku, tevoka territorju ġeografiku u hija purament deskrittiva tal-oriġini jew tad-destinazzjoni ġeografiċi tas-servizzi kkonċernati. Għaldaqstant, ma tistax tiġi protetta bħala trade mark fl-UE.
MEM vs UASI (MONACO), T-197/13, 15 ta’ Jannar 2015
Fl-2004, il-Kummissjoni imponiet fuq Microsoft multa ta’ EUR 497 miljun, peress li qieset li din il-kumpannija kienet abbużat mill-pożizzjoni dominanti tagħha billi rrifjutat, matul numru ta’ snin, li tiżvela lill-kompetituri tagħha informazzjoni li kienet tippermetti l-iżvilupp u d-distribuzzjoni ta’ soluzzjonijiet alternattivi u kompatibbli ma’ Windows. Il-Qorti Ġenerali kkonfermat il-multa f’sentenza tal-2007. Fl-2008, il-Kummissjoni imponiet fuq Microsoft pagamenti ta’ penalità ta’ EUR 899 miljun minħabba r-reżistenza tagħha li teżegwixxi d-deċiżjoni tal-2004 u li tiżvela lill-kompetituri tagħha l-informazzjoni kkonċernata fit-terminu previst u b’korrispettiv raġonevoli. Il-Qorti Ġenerali kkonfermat l-analiżi tal-Kummissjoni, iżda naqqset il-multa għal EUR 860 miljun sabiex tieħu inkunsiderazzjoni l-fatt li l-Kummissjoni kienet tranżitorjament awtorizzat lil Microsoft tissokta bl-implementazzjoni ta’ ċerti prattiki.
Microsoft vs Il-Kummissjoni, T-201/04, 17 ta’ Settembru 2007, u T-167/08, 27 ta’ Ġunju 2012
Fl-2009, il-Kummissjoni imponiet żewġ multi ta’ EUR 553 miljun kull waħda fuq il-kumpannija Ġermaniża E.ON u fuq il-kumpannija Franċiża GDF Suez. Hija allegat li kienu kkonkludew akkordju li jipprojbixxi lil kull waħda minnhom tbigħ fis-suq nazzjonali tal-oħra gass ittrasportat mir-Russja lejn il-Ġermanja u lejn Franza. Il-Qorti Ġenerali kkonfermat l-analiżi tal-Kummissjoni, iżda naqqset il-multa għal EUR 320 miljun sabiex tieħu inkunsiderazzjoni żball tal-Kummissjoni fir-rigward tal-perijodu tal-akkordju (perijodu ta’ sena inqas minn dak li allegat il-Kummissjoni).
E.ON Energie AG vs Il-Kummissjoni, T-360/09, u GDF Suez vs Il-Kummissjoni, T-370/09, 29 ta’ Ġunju 2012
Is-soċjetajiet ta’ amministrazzjoni kollettiva jiġġestixxu d-drittijiet tal-awtur marbuta, b’mod partikolari, ma’ xogħlijiet mużikali. Sussegwentement, huma jagħtu lill-utenti kummerċjali, fuq talba tagħhom, id-dritt li jużaw ix-xogħlijiet bi ħlas. Fl-2008, il-Kummissjoni qieset li 24 soċjetà ta’ dan it-tip kienu llimitaw il-kompetizzjoni billi kkonfinaw għat-territorju nazzjonali tagħhom biss il-liċenzji mogħtija għall-użu ta’ ċerti xogħlijiet mużikali. Il-Qorti Ġenerali invalidat l-analiżi tal-Kummissjoni minħabba nuqqas ta’ provi, b’mod partikolari peress li l-limitazzjoni territorjali tal-liċenzji setgħet tkun dovuta għan-neċessità li jkun hemm ġlieda effettiva kontra l-użu mhux awtorizzat ta’ xogħlijiet mużikali.
CISAC vs Il-Kummissjoni, T-442/08, 12 ta’ April 2013
Fl-2011, il-Kummissjoni qieset li l-konċentrazzjoni prevista minn Microsoft għall-akkwist tal-kontroll ta’ Skype kienet kompatibbli mad-dritt tal-Unjoni. Żewġ kompetituri ta’ Skype ressqu kawża quddiem il-Qorti Ġenerali, billi invokaw l-effetti antikompetittivi kkawżati mill-fużjoni prevista. Madankollu, il-Qorti Ġenerali kkonfermat id-deċiżjoni tal-Kummissjoni. Hija qieset li l-fużjoni la kienet tillimita l-kompetizzjoni fis-suq tal-komunikazzjoni bl-internet għall-pubbliku inġenerali u lanqas fis-suq tal-komunikazzjoni bl-internet għall-impriżi.
Cisco Systems u Messagenet vs Il-Kummissjoni, T-79/12, 11 ta’ Diċembru 2013
Fl-Awstrija, il-konsumaturi tal-elettriku kollha jbatu l-ispejjeż sostnuti mill-Istat sabiex jinkoraġġixxi l-produzzjoni tal-elettriku aħdar. Fl-2008, l-Istat Awstrijak ikkunsidra jillimita
l-inkarigu ta’ dawn l-ispejjeż għall-impriżi b’konsum intensiv tal-enerġija. Madankollu, il-Kummissjoni qieset li dan il-limitu kien jikkostitwixxi għajnuna mill-Istat inkompatibbli mad-dritt tal-Unjoni. Il-Qorti Ġenerali laqgħet din l-evalwazzjoni, billi qieset li tali limitu kien jikkostitiwixxi forma ta’ eżenzjoni tat-taxxa parafiskali, li kienet tagħti vantaġġ lil ċerti impriżi għad-detriment ta’ oħrajn, mingħajr ma din id-differenza fit-trattament tkun iġġustifikata fir-rigward tal-għan mixtieq. Barra minn hekk, din l-għajnuna ma kinitx kompatibbli mal-linji gwida dwar l-għajnuna mill-Istat għall-protezzjoni tal-ambjent.
L-Awstrija vs Il-Kummissjoni, T-251/11, 11 ta’ Diċembru 2014
ING hija istituzzjoni finanzjarja Olandiża tal-bankassigurazzjoni. Fil-kuntest tal-kriżi finanzjarja, il-Pajjiżi l-Baxxi ppovdewlha għajnuna, fil-forma ta’ kontribuzzjoni ta’ kapital li l-kundizzjonijiet ta’ rimbors tagħha nbidlu maż-żmien. Il-Kummissjoni qieset li dawn il-kundizzjonijiet il-ġodda kienu implikaw għajnuna mill-Istat supplementari ta’ EUR 2 biljuni. Madankollu, il-Qorti Ġenerali qieset li ma setgħetx tiġi kkonstatata l-eżistenza ta’ għajnuna mill-Istat, peress li l-Kummissjoni ma kinitx eżaminat jekk investitur privat, fl-istess sitwazzjoni tal-Istat Olandiż, kienx jirrifjuta li japprova tali modifika tal-kundizzjonijiet ta’ rimbors u għaldaqstant tali vantaġġ supplementari.
Il-Pajjiżi l-Baxxi vs Il-Kummissjoni, T-29/10, T-33/10, 2 ta’ Marzu 2012
Fid-dawl ta’ diffikultajiet serji finanzjarji, il-kumpannija tal-ajru Taljana Alitalia ngħatat, fl-2008, self ta’ EUR 300 miljuni mingħand l-Istat Taljan, li kien iddeċieda, barra minn hekk, li jbigħ is-sehem tiegħu fil-kumpannija. Il-Kummissjoni kkwalifikat is-self mogħti lil Alitalia bħala illegali (peress li investitur privat fl-istess sitwazzjoni ma kienx jagħti dan is-self), iżda awtorizzat il-bejgħ tal-attiv, bil-kundizzjoni li dan isir bil-prezz tas-suq. Billi qies li Alitalia kienet ibbenefikat minn għajnuna mill-Istat mhux kompatibbli mad-dritt tal-Unjoni, Ryanair ressaq kawża quddiem il-Qorti Ġenerali li kkonfermat l-analiżi tal-Kummissjoni fir-rigward tal-punti kollha.
Ryanair vs Il-Kummissjoni, T-123/09, 28 ta’ Marzu 2012
Fl-2011, il-Kummissjoni rrendiet obbligatorju l-ittikkettjar tal-frott taċ-ċitru li jiġi pproċessat wara l-ħsad permezz ta’ preżervanti jew ta’ sustanzi kimiċi oħra. Spanja talbet lill-Qorti Ġenerali tannulla dan l-obbligu, peress li dan kien jikkonċerna biss lill-produtturi tal-frott taċ-ċitru – u mhux lill-produtturi ta’ frott ieħor ipproċessat wara l-ħsad – u għalhekk kien diskriminatorju. Madankollu, il-Qorti Ġenerali qieset li, kuntrarjament għal dan il-frott l-ieħor (banana, dulliegħ, bettieħ), il-qxur tal-frott taċ-ċitru jistgħu jintużaw fil-kċina, b’mod li l-obbligu tal-ittikkettjar jiżgura, mingħajr diskriminazzjoni, livell uniformi u għoli ta’ protezzjoni tal-konsumaturi.
Spanja vs Il-Kummissjoni, T-481/11, 13 ta’ Novembru 2014
Orphacol huwa prodott mediċinali intiż għat-trattament ta’ mard tal-fwied rari iżda serju li jista’ jwassal għall-mewt ta’ trabi. Fl-2009, il-laboratorji Franċiżi CTRS ressqu talba quddiem il-Kummissjoni għal awtorizzazzjoni ta’ tqegħid fis-suq ta’ dan il-prodott mediċinali, li ġiet irrifjutata mill-Kummissjoni minħabba li CTRS kienet naqset milli tistabbilixxi riżultati ta’ testijiet kliniċi. Il-Qorti Ġenerali annullat din id-deċiżjoni billi qieset li CTRS, konformement mad-dispożizzjonijiet applikabbli, ma kinitx marbuta tipprovdi tali riżultati peress li s-sustanzi attivi ta’ dan il-prodott mediċinali kienu ilhom is-suġġett ta’ użu mediku stabbilit sew minn tal-inqas 10 snin fl-Unjoni.
Laboratoires CTRS vs Il-Kummissjoni, T-301/12, 4 ta’ Lulju 2013
Relazzjonijiet esterni tal-UE
Il-miżuri restrittivi jew “sanzjonijiet” jikkostitwixxu strument essenzjali tal-politika estera li permezz tiegħu l-Unjoni tfittex li timmobilizza bidla politika jew aġir min-naħa ta’ pajjiż. Dawn jistgħu jkollhom l-għamla ta’ embargos fuq l-armi, iffriżar tal-assi, projbizzjonijiet ta’ dħul u ta’ tranżitu fit-territorju tal-Unjoni, projbizzjonijiet ta’ importazzjoni u ta’ esportazzjoni, eċċ. Dawn jistgħu jirrigwardaw gvernijiet, kumpanniji, persuni fiżiċi kif ukoll gruppi jew organizzazzjonijiet (bħal gruppi terroristiċi, pereżempju).
Minbarra organizzazzjonijiet terroristiċi bħal Al-Qaida, madwar tletin pajjiż diġà kienu s-suġġett ta’ sanzjonijiet min-naħa tal-Kunsill tal-Unjoni, fosthom l-Afganistan, il-Bjelorussja, il-Côte d’Ivoire, l-Eġittu, l-Iran, il-Libja, ir-Russja, is-Sirja, it-Tuneżija, l-Ukraina jew anki ż-Żimbabwe.
Il-fondi ta’ Eyad Makhlouf (kuġin ta’ Bachar Al Assad) ġew iffriżati mill-Kunsill minħabba li kien ħu Rami Makhlouf (wieħed min-negozjanti Sirjani l-iktar b’saħħithom) u aġent tas-servizzi ta’ informazzjoni ġenerali implikat fir-repressjoni kontra l-popolazzjoni ċivili Sirjana. Il-Qorti Ġenerali kkonfermat l-iffriżar ta’ fondi, billi qieset li E. Makhlouf ma kienx ippreżenta provi li setgħu jinvalidaw il-fatt li huwa kien jipprovdi sostenn lir-reġim Sirjan. Barra minn hekk, ma kienx hemm ksur tad-drittijiet ta’ difiża ta’ E. Makhlouf peress li huwa seta’ jiddefendi ruħu effiċjentement kontra l-Kunsill.
Makhlouf vs Il-Kunsill, T-383/11, 13 ta’ Settembru 2013
Fl-2010, il-fondi tal-kumpannija Iranjana Fulmen u tad-direttur tagħha ġew iffriżati peress li, skont il-Kunsill, dawn kienu involuti fl-installazzjoni ta’ tagħmir elettriku f’sit sigriet intiż għall-programm nukleari Iranjan. Madankollu, il-Qorti Ġenerali annullat l-iffriżar: hija qieset li l-Kunsill kien ibbaża ruħu fuq sempliċi allegazzjonijiet infondati u li għalhekk ma kienx ippreżenta provi ta’ intervent ta’ Fulmen u tad-direttur tagħha fis-sit ikkonċernat. Il-Qorti Ġenerali ddeċidiet li l-Kunsill kien marbut iressaq tali provi.
Fulmen u Fereydoun Mahmoudian vs Il-Kunsill, T-439/10 u T440/10, 21 ta’ Marzu 2012
Il-“kontropartijiet ċentrali” huma organi finanzjarji li jiżguraw il-clearing ta’ ċerti tranżazzjonijiet billi jiġġestixxu r-riskju ta’ kreditu tal-partijiet. Fl-2011, il-BĊE obbliga lill-kontropartijiet ċentrali li joperaw bl-euro jkunu lokalizzati f’pajjiż taż-żona euro. Ir-Renju Unit, li ma huwiex parti minn din iż-żona, talab l-annullament ta’ dan l-obbligu, sa fejn dan kien jissanzjona l-kontropartijiet ċentrali Brittaniċi. Il-Qorti Ġenerali laqgħet it-talba tar-Renju Unit, peress li qieset li l-BĊE ma kellux il-kompetenza li jimponi tali rekwiżit ta’ lokalizzazzjoni.
Ir-Renju Unit vs BĊE, T-496/11, 4 ta’ Marzu 2015
Fl-2009, id-deputat Ewropew Olandiża Sophie Int’ Veld talbet lill-Kunsill aċċess għall-opinjoni tas-servizz legali tiegħu dwar il-ftuħ tan-negozjati bejn l-Unjoni u l-Istati Uniti relatati mal-ftehim futur SWIFT (ftehim li jawtorizza l-awtoritajiet Amerikani jaċċedu għad-data bankarja Ewropea bil-għan tal-ġlieda kontra t-terroriżmu). Il-Kunsill irrifjuta l-aċċess għall-opinjoni fl-intier tagħha. Il-Qorti Ġenerali annullat parzjalment dan ir-rifjut (jiġifieri dak kollu li ma kienx jirrigwarda l-kontenut speċifiku tal-ftehim u l-linji gwida tan-negozjati): hija qieset li l-Kunsill – fl-evalwazzjoni tiegħu dwar jekk l-iżvelar tal-informazzjoni kkonċernata setax ikun iġġustifikat b’interess pubbliku superjuri – ma kienx ressaq prova, b’fatturi konkreti, tal-eżistenza ta’ riskju ta’ ksur tal-protezzjoni tal-opinjonijiet legali, u lanqas ma kien ħa inkunsiderazzjoni l-fatt li l-opinjoni inkwistjoni kienet tikkonċerna l-qasam partikolari tal-protezzjoni tad-data personali.
In’t Veld vs Il-Kunsill, T-529/09, 4 ta’ Mejju 2012
eNq1WElz2jAUvudXeHzoLV5YgpPaZFqatHSSaUpg2p4YYQsQlSVHkln66ysbk5jEJEGgAwfrab636C3fw79cxtiYQ8YRJYHpWo5pQBLSCJFJYA7616eeedk+8WdgDsrXWpYz9OTdEAPOAzMTWyMICLd+3958gRIAMrN9Yvh0NIOh2LqXCoStb4BPb0GS3TH8OUWREUMxpVFgJqnITw2fCybNaCeUCYA7QMAJZSvfLo7LV/rNYdN1vbLMtzPUd8Aj/ouyvzwBIbxjdI4iGFXqGAPMoZKG8SK6A2LaJWNaiWx/p7Vhy6nX7VjYShoWGw8q8WfDhmJkBhyyG0Am+gLToUTApcjiUx2bWRhzRevv8sTRZHuahYaGAFfHPBbD654SMIMP95DNMXwlKBHiCQYra8YTVR0/U8hW9/lnpQ4UBZu0VFIxAhwOGK7EngqRXNi22/Qs96xl1Rqu5dbqF55z7uTvbas6pS+bGOQ0ZbJF7ILO7T64kGUzQiSiC37kbJXFABiQYshk19VUEmHKGCTi1U59UE5tSnqjQZMfiHfJNZOp9GM8Rjt6qmCpGnhSeodt5PeMyp3w5cLdgpUCwBhYbeFi2dOtdfGbBoZkIqZyqm+QCh0yEeEyMJ3H41cfMZc/BiH/yPUWVpckb3oQxn8gYNq9qDnbjOGoHtzK9Jlqd8FRst+316m2LxlgOmdph6ZE7GgaipMU8Y5YFr0CQa7JeDADyx586FbjfpJSaYU4dU7dZr3hNRo1r3nu1Q8hZDnr0Nb7eqVJp03J5zU70MnNwA5iEwu1vp1PnkpEMqLu0G20zjy1DSQsZ2mlBlU+lL1hn8m1DEv8Z1EmKcb2fiFIR4dCpKqM8AW9ulxPiSDr4h9AnHzMfkXfDRzVgMlCTiEXg153N388mH3Ltect9v3cucMckwrf5dhxOGyRdy/X3f3TRRK+dIRRCASiRBdr1bYzrAWVoF+v+qoj7clcbd25s03kNekpyqhYdo/LsmXGv7lEH/DPwuCJsGgKzj9KqhePdUGo7jVXe5r5RBV9OyOs7ZP/pHx9DA==
IcxvoImqlSbshXfx